laion/Wikipedia-Exotic huggingface dataset:
במב"ח

במב"ח (ראשי תיבות של "בן משק בשנת חופש") הוא עובד שכיר צעיר, לרוב מיד לאחר שירות סדיר בצה"ל, אשר גדל בקיבוץ ועובד בקיבוץ אחר. אף על פי כן, במשך השנים התקבלו כבמב"חים גם מכלל ההתיישבות העובדת, ומתקבלים גם תושבי ערים במקרים מסוימים. הבמב"ח מועסק במגוון ענפי המשק הקיבוציים, כגון חקלאות, תעשייה וגם בחינוך ובענפי שירות כגון חדר האוכל והמכבסה. המושג מתייחס לשני המינים. להבדיל ממתנדבים אשר הגיעו לעבוד בקיבוץ במסגרת הרפתקה עבור צעירים מחו"ל, הבמב"חים הם צעירים ישראלים אשר מגיעים לעבודה בקיבוץ לצורכי פרנסה מעבודה לצורך מימון של טיול אחרי צבא או של לימודים לתואר אקדמי. מדיניות הקיבוצים המסורתית הייתה כי צעירים מהקיבוץ יכולים לעבוד בקיבוצם שלהם, אך הם לא יכלו לקבל על כך שכר בגלל עקרון שוויון ערך העבודה. כתוצאה מתהליכי ההפרטות בקיבוצים בשנות התשעים ואילך, במיוחד ככל שהקיבוץ היה עמוק בתוך מודל העצמאות הכלכלית והפסיק להתנהל בשיטות המסורתית, עלה הצורך של הצעירים לכלכל את עצמם והם נזקקו לדרכים יצירתיות לשם כך. הדרך, אם כך, הייתה נוחה לאותם צעירים ממספר סיבות: סביבה חברתית מוכרת. לדרך החיים הקיבוצית יש מגוון של מאפיינים משותפים מבחינה חברתית, היחס לכסף, מכנה משותף פוליטי במקרים רבים, השקפת עולם חילונית ואפילו ביטויי סלנג משותפים. אווירה של "ביחד" רחוק מהבית, מקום בו אפשר למצוא חברים חדשים, המשך של החוויה מהשירות הצבאי ואף מציאת אהבה. דרך נוחה להשיג סכום כסף מיועד במאמץ ממוקד של תקופה מוגבלת, כאשר הדיור הוא יחסית זול ואין צורך להתמודד עם חוזה שכירות ועוד התמודדויות עירוניות אשר בני קיבוץ אינם מורגלים בהן. מבחינת העסקים הקיבוציים, המפעלים התעשייתיים, החקלאות וענפי השירות, היה יתרון בהעסקת בני קיבוץ מאחר שאלה היו רגילים למנטליות הקיבוצית והיה נוח ליצור הבנה בין הדרג הניהולי לבין העובדים, שיקול נוסף הוא מערכת הקשרים בין חברי קיבוצים שונים שמאפשרת לברר פרטים על מועמד בשיחת טלפון. באותה תקופה בה החלו הבמב"חים לא היה נהוג כמעט כלל להעסיק עובדים שכירים (עובדים שאינם חברי אותו קיבוץ), למעט בעלי מקצוע ייחודיים שלא נמצאים בקיבוץ עצמו וכך כמעט כל כח האדם היה מבוסס על מה שקיים באותו משק קיבוצי. כתוצאה מכך, גם תשלום שכר לאדם זר נתפש כדבר בזוי המוריד מערך העבודה. בני הקיבוץ אשר נזקקו לכסף למטרות שהוזכרו נתפסו בעיני הקיבוצים האחרים כבעלי חריצות, יוזמה וראיית העבודה כערך מחייב וגם היה נדמה שבאופן זה הם יעדיפו להישאר בקיבוצים ולא לעבור לעיר ולכן, תשלום לצעירים בני קיבוץ נראה כפשרה לגיטימית כדי לפתח את העסקים המקומיים וגם לעזור לדור הצעיר. מבחינת הקיבוצים, שהם בעלי אותם עסקים, היה משתלם לבצע אף "החלפות" בין קיבוצים כך שכל קיבוץ שלח במב"חים לקיבוץ האחר. צור קרמר, במב"ח, מתוך "עינהשופטופדיה" של קיבוץ עין השופט. המדריך לבמב"ח הפעור, מתוך אתר "במקום". WiKibbutZ קיבוץ בארי, במב"חים
אצטדיון קירוב

האצטדיון על שם סרגיי קירוב (ברוסית: Стадион имени С. М. Кирова) היה אצטדיון כדורגל מרכזי בעיר סנקט פטרבורג. האצטדיון היה אצטדיונה הביתי של זניט סנקט פטרבורג משנת 1950 עד 1989 וב-1992, עד לסגירתו ב-2006. העבודות להריסתו ולבניית אצטדיון חדש תחתיו החלו בנובמבר 2006. האצטדיון היה אחד מאצטדיוני הכדורגל הגדולים בברית המועצות ושימש כמגרשן הביתי של קבוצות הכדורגל זניט (1950–1989), דינמו סנקט פטרבורג, לוקומוטיב סנקט פטרבורג ופטרוטרסט. בנוסף שיחקה בו גם הנבחרת הסובייטית. המשחק הרשמי האחרון באצטדיון נערך ב-17 באוגוסט 2006 ובסוף אותה העונה הוא נהרס. בשנת 2007 החלה בנייתו של אצטדיון חדש על אותה הקרקע עבור זניט וכן לקראת אירוח מונדיאל 2018. האצטדיון הוקם בשנת 1950 כשבנייתו החלה עוד בשנת 1932. בעבר הכיל כ-72,000 מקומות ישיבה, אולם לעיתים הצטופפו ביציעים גם כ-110,000 צופים כשהוסיפו טבעת מושבי עץ בחלק העליון של האצטדיון. בניית האצטדיון החלה בשנת 1932 על פי פרויקט של האדריכל אלכסנדר ניקולסקי בשיתוף פעולה עם האדריכל קאשין. לאורך שנות ה-30 וה-40 נערכו עבודות ליצירת גבעה מלאכותית על החלק המערבי של האי קרסטובסקי לחופי המפרץ הפיני. עד מהרה, פרוץ מלחמת העולם השנייה והמצור על לנינגרד עצרו את הבנייה, שחודשה רק בתום המלחמה. ב-30 ביולי 1950 נערך משחק הבכורה באצטדיון בין זניט לנינגרד וקבוצת דינמו לנינגרד, שהסתיים בשוויון 1:1. האצטדיון תוכנן להכיל 100,000 צופים, אך הכיל למעשה כ-70,000 מושבים. ב-2 במאי וב-9 במאי 1959 נערכו משחקי כדורגל בין ספרטק מוסקבה לצסק"א מוסקבה אשר במהלכם הצטופפו 110,000 צופים, שנחשב לשיא תכולה עבור אצטדיון כדורגל בתולדות הכדורגל בברית המועצות. לקראת אולימפיאדת מוסקבה (1980) נערך שיפוץ מקיף באצטדיון שבמהלכו כמות המושבים ירדה ל-72,000 צופים. במסגרת טורניר הכדורגל של האולימפיאדה שוחקו באצטדיון 6 משחקים משלב הבתים ומשחק משלב רבע הגמר. בשנת 1994 נערך באצטדיון טורניר "הרצון הטוב" (Goodwill Games), תחרויות ספורט בינלאומיות של אתלטיקה. בשנת 2005 הוחלט על הריסת האצטדיון ובניית חדש במקומו. האצטדיון היה מגרשה הביתי של קבוצת הכדורגל זניט בשנים 1950–1992. עקב שיפוצים שנערכו באצטדיון פטרובסקי אירחה זניט את דינמו מוסקבה באצטדיון במסגרת בליגה הרוסית בשנת 2006, וזאת במקביל להריסת האצטדיון, אשר מנעה שימוש בתכולה המלאה של האצטדיון. ב-17 באוגוסט 2006 נערך באופן רשמי משחק הכדורגל האחרון כאשר פטרוטרסט סנקט פטרבורג אירחה את ספרטק שצ'לקובסקי שניצחה בתוצאה 3:0. האצטדיון המבוטן היה מיושן, המושבים בו היו מיושנים, סביבת היציעים, המזנונים והשירותים היו מוזנחים ודרכי הגישה והחנייה הקשו על קהל האוהדים וקבוצות הכדורגל הבכירות בעיר אירחו חלק ממשחקיהן באצטדיון פטרובסקי והוא חדל מלהיות מתוחזק היטב. ביולי 2006 נערך המשחק האחרון של זניט באצטדיון, שאירחה את דינמו מוסקבה. עד דצמבר 2006 הושלמו עבודות הריסת האצטדיון. בשנת 2017 נחנך אצטדיון חדש על שטח האצטדיון הקודם. מדיה וקבצים בנושא אצטדיון קירוב בוויקישיתוף Leningrad Le stade מידע כללי (בצרפתית) אצטדיון קירוב, היסטוריה באתר זניט סנקט פטרבורג (ברוסית) מידע על שיא כמות צופים במשחק האמור מתוך אתר הקבוצה מידע על שיא כמות צופים במשחק האמור מתוך אתר הקבוצה
דניס קיניונס

דניס מארי קיניונס אאוגוסט ׁ(בספרדית: Denise Marie Quiñones August; נולדה ב-9 בספטמבר 1980 בפונסה, פוארטו ריקו) היא דוגמנית ושחקנית טלוויזיה פוארטו ריקנית. מיס תבל 2001. בשנת 2001 נבחרה תחילה למיס פוארטו ריקו וייצגה את פוארטו ריקו בתחרות שנערכה במדינתה, בה זכתה במקום הראשון. בנוסף זכתה בתואר "מיס פוטוגניק" ובשני פרסים נוספים.[דרושה הבהרה] כמיס תבל החדשה עברה להתגורר בניו יורק. לאחר סיום שנת כהונתה כמיס תבל, החלה קיניונס ללמוד בבית ספר לקולנוע וטלוויזיה בניו יורק, ומאז היא עוסקת במשחק. השתתפה בסדרות טלוויזיה בעיקר בתפקידים מניצבת וביט ועד שחקנית אורחת. תפקידיה המשמעותיים הם במיני-סדרה "יומני בדפורד" (אנ') ובסדרה הפוארטו ריקנית "Incógnita". מדיה וקבצים בנושא דניס קיניונס בוויקישיתוף דניס קיניונס, ברשת החברתית אקס (טוויטר) דניס קיניונס, ברשת החברתית אינסטגרם דניס קיניונס, במסד הנתונים הקולנועיים IMDb (באנגלית) דניס קיניונס, באתר AllMovie (באנגלית) דניס קיניונס, במסד הנתונים הקולנועיים KinoPoisk (ברוסית) Información del municipio, Portal Oficial del Gobierno de Puerto Rico
מונסראט רוץ'

מונסראט רוץ' (בספרדית: Montserrat Roig; ‏13 ביוני 1946 – 10 בנובמבר 1991) היא סופרת וכותבת רומנים ספרדית. נולדה בעיר ברצלונה למשפחה ליברלית מהמעמד הבינוני. רוץ' היא השישית מבין שבעה ילדים. אימה, אלבינה פראנסיטורה, הייתה עורכת דין ופעילה פמיניסטית,. ואביה, תומאס רוץ', היה עורך דין. רוץ' החלה את לימודיה בשנת 1951. בגיל 13 נרשמה ללימודים במכון ‘Monserrat’. בין השנים 1961–1964 למדה בבית ספר לאומנויות הבמה, Adrià Gual, בעודה מופיעה כשחקנית בהופעות רבות. רוץ' בעלת תואר בפילוסופיה וכתיבה יוצרת מאוניברסיטת ברצלונה, אותו קיבלה ב-1968. בשנת 1970, קיבלה את תעודת הדוקטורט שלה. בשנת 1970, זכתה רוץ' בפרס Víctor Català עבור אוסף סיפורים קצרים שכתבה ומאז החלה להקדיש את זמנה לכתיבת ספרות. היא החלה לכתוב מחזור ספרותי שהורכב מיצירות שונות כמו ‘Ramona adeu’ אשר מתאר שלושה דורות של נשים – סבתא, אמא ובת, שחיו וחוו דברים שונים בתקופות שונות וחשובות בהיסטוריה הקטלאנית. מחזור נוסף נקרא ‘El temps de les cireres’, בכיכובן של אותן דמויות ועבור מחזור זה קיבלה את הפרס 'Premi Sant Jordi de novel·la'. בשנים 1972–1973 רוץ' עבדה כמרצה ללימודי קטלאנית וספרדית באוניברסיטת בריסטול באנגליה, ובשנת 1983 היא לימדה היסטוריה קטלאנית וכתיבה יוצרת במחלקה ללימודים היספאניים ולטינו אמריקניים באוניברסיטת סטרטקלייד בסקוטלנד. בשנת 1990 היא לימדה ספרות ספרדית של המאה העשרים וכתיבה יוצרת באוניברסיטת אריזונה. מונסראט בלטה בדעותיה השמאלניות והפמיניסטיות. כאישה צעירה לקחה חלק בהפגנות הסטודנטים כנגד הדיקטטור דאז פרנקו. הייתה פעילה פוליטית בתנועה פמיניסטית ואף פרסמה שלושה ספרים על נשים ופמיניזם: - ?Tiempo de mujer? (1980), El feminismo (1981) ו-Mujeres hacia un nuevo humanismo (1981). מדיה וקבצים בנושא מונסראט רוץ' בוויקישיתוף מונסראט רוץ', ברשת החברתית Goodreads מונסראט רוץ', באתר "Find a Grave" (באנגלית) ערך זה הוא קצרמר בנושא קטלאנים ובנושא סופרים. אתם מוזמנים לתרום לוויקיפדיה ולהרחיב אותו.
יחסי קטר–רוסיה

יחסי קטר–רוסיה הם היחסים הדיפלומטיים המלאים שבין מדינת קטר לפדרציה הרוסית. היחסים הללו ידעו עליות ומורדות רבות, מהעוינות של מדינות המפרץ לסובייטים עד לפריחה בעידן הליברלי של שתי המדינות. בעקבות לחצים מערב הסעודית, במשך שנים רבות סירבה קטר לקיים יחסים דיפלומטיים עם ברית המועצות. אך למרות הלחצים, בקיץ 1988 החלה קטר בקיום יחסים דיפלומטיים בעקבות המיתון בסובייטיות והתפוררות הגוש הסובייטי, היחסים נחתמו ב-2 באוגוסט 1988. ברית המועצות פתחה את שגרירותה בדוחה ב-12 בנובמבר 1989 וקטר פתחה את שגרירותה במוסקבה ב-14 בנובמבר 1989. ב-26 בדצמבר 1991 הכירה קטר ברוסיה כיורשת הבלעדית של ברית המועצות לאחר פירוקה של האחרונה. את רוסיה מייצגת שגרירות רשמית בדוחה בירת קטר. ואת קטר מייצגת שגרירות רשמית במוסקבה בירת רוסיה. השגריר הנוכחי של רוסיה בקטר הוא אנדריי ולדימירוביץ' אנדרייב אשר מונה על ידי הנשיא ולדימיר פוטין ב-17 ביולי 2005. השגריר הנוכחי של קטר ברוסיה הוא אחמד סייף אאל מדהאדי שכתב מכתבים לנשיא דאז דמיטרי מדבדב וכך רכש את אמונו. הנשיא אף הצהיר על כך ב-27 בינואר 2009. היחסים בין שתי המדינות הפכו למתוחים לאחר שזלימחאן יאנדארבייב נרצח בקטר ב-13 בפברואר 2004. ביום השנה השלישי למותו של יאנדארבייב, נשיא רוסיה ולדימיר פוטין נסע לקטר בסטטוס של ביקור ממלכתי, שם התקבל על ידי אמיר קטר, חמד בן ח'ליפה אאל ת'אני. ב-29 בנובמבר 2011, שגריר רוסיה בקטר דאז, ולדימיר טיטוראנקו, הותקף לכאורה על ידי אנשי ביטחון בשדה התעופה בקטר. היחסים שוב הפכו למתוחים ב-7 בפברואר 2012, כאשר על פי דיווחים, לאחר שדיפלומט מקטר הזהיר את רוסיה שהיא תאבד את תמיכת הליגה הערבית וזאת בגלל החלטות בנושא מלחמת האזרחים בסוריה. רוסיה וסין הטילו וטו בעניין מאוחר יותר. התשובה הייתה חריפה הרבה יותר והיא הגיעה מצד שגריר רוסיה באומות המאוחדות, ויטלי צ'ורקין, שהשיב: "אם אתה מדבר אליי ככה, לא תהיה קטר בעולם והרוסים יתפארו על כך שהם העליונים בעולם." רוסיה הכחישה שנציגה בכלל אמר דבר כזה. הרוסים והקטרים הסכימו על פיתוח בתי הזיקוק בחצי האי ימאל. מדיה וקבצים בנושא יחסי קטר–רוסיה בוויקישיתוף "Qatar Opens Ties to Moscow At Time of Strains With U.S." Катар. Связи с Россией Российско-катарские отношения פרטי השגרירות פרטי השגרירות באתר משרד החוץ הקטרי "H.E. Mr. Andrew V. Andreev" Послы иностранных государств, вручившие верительные грамоты Президенту России Russia: Putin To Take His Message To The Persian Gulf Russia threatens to destroy Qatar? כתבה באתר YAHOO
מרקרמיר

מַרְקֶרְמֶר (בהולנדית: Markermeer) הוא אגם במרכז הולנד, הגובל במחוזות צפון הולנד ופלבולנד, ובאגם האייסלמיר הגדול ממנו. שטחו של המרקרמר 700 קמ"ר ועומקו נע בין 3 ל-5 מטרים. הוא קרוי על שם אי קטן לשעבר השוכן לחופיו, כיום חצי אי, מרקן (Marken), שבו שוכן כפר באותו שם. חלקו הדרום-מערבי של האגם, שמשתרע מהאזור שבו נשפכו בעבר מימי נהר אָי (IJ) אל הזאודרזיי (הים הדרומי שקדם לאייסלמר ולמרקמר), ידוע כיום בשם איימר (Ijmeer). מלכתחילה לא הייתה כוונה שהמרקמר יישאר אגם. הוא היה חלק מהזאודרזי, שהיה מפרץ פנימי של הים הצפוני ושב-1932 נסגר על ידי סוללת העפר של האפסלאודייק וכך הפך האייסלמר להיות אגם מים מתוקים. השנים הבאות עמדו בסימן של כיבוש הים וייבוש שטחי אדמה נרחבים, הפולדרים, במסגרת מיזם רחב-ממדים שנקרא "עבודות הזאודרזיי" (Zuiderzeewerken). אחד מהפולדרים הללו, שהיה אמור להיקרא "מרקרוורד" (Markerwaard), היה אמור להיווצר בשטחו של המרקרמר באמצעות בניית סוללת העפר האוטריבדייק (Houtribdijk). הסוללה הושלמה ב-1976, ומבחינה הידרולוגית פיצלה את האייסלמר לשני חלקים, כשהחלק הדרומי הוא המרקרמר. בשל שינוי סדרי עדיפויות ובשל ספקות שעלו בנוגע לעלויות הכלכליות הכרוכות בייבושו של המקרוורד, נדחתה תוכנית הייבוש לשנות השמונים ולמעשה לא בוצעה מעולם. מאז הפך המרקרמר לנכס סביבתי ותיירותי בפני עצמו. המרקרמר משמש מאגר מים מתוקים וחיץ נגד שיטפונות ובצורות. ב-2003 הוכתה הולנד בבצורת וכמה סוללת עפר קטנות עמדו בפני סכנה. מים שהועברו מהמרקרמר שימשו כדי לשמור על האזורים סביב לאמסטרדם מפני יובש וכדי לשמור על שלמותן של סוללות העפר. מטרתו של מיזם חדש, הקרוי "מרקר ואדן" (Marker Wadden, ע"ש ים ואדן), היא ליצור כמה איים בצפון המרקרמר. מדיה וקבצים בנושא מרקרמיר בוויקישיתוף Lake Markermeer, Netherlands - Lakelubbers (באנגלית) Rémon Saaltink, Markermeer: from aquatic desert to diverse ecosystem, 6/4/2014 (באנגלית) מידע על המיזם (באנגלית)
מלך (שיר)

"מלך" הוא הסינגל הראשון מאלבום האולפן הרביעי של הזמרת מירי מסיקה, הנקרא באותו שם. השיר יצא ב-13 ביוני 2011, נכתב והולחן על ידי מרב סימן טוב והופק על ידי אורי זך. השיר יצא כסינגל עוד לפני שהאלבום כולו הוקלט. לדברי מסיקה: "זו פעם ראשונה שאני מוציאה שיר לפני שהכל מוכן. בדרך כלל אני מחכה עד סוף המיקסים. אבל השיר הזה היה מוכן מזמן ובער בי להוציא אותו. אני לא הולכת לפי החוקים הרגילים, אני לא מחכה, כשבא לי להגיד משהו אני אומרת. הרי החומרים קיימים, האיסוף כבר נעשה, הכל בסדר". השיר הגיע למקום השני במצעדים השבועיים של רשת ג' וגלגלצ. בנוסף, הוא הגיע למקום התשיעי במצעד השנתי של רשת ג' ולמקום ה-13 במצעד השנתי של גלגלצ. השיר הופיע ברוב ההופעות של מסיקה מאז יציאתו ונחשב לאחד השירים המוכרים ביותר שלה. זה לא בא מהמקום שאין כלום קדוש, כי הרי יש לי תינוקת, אלא מקטע של לקדש את החיים ולא פרות קדושות. כלומר אל תפחד לחוות, לנסות ולחיות, כי אחר כך תגיד 'אוף, לא ניסיתי'. ומרב סימן טוב שכתבה את השיר והלחינה אותו אמרה שלזה בדיוק היא התכוונה - שהכל מוכר, אבל תנסה, תחווה, תהיה. גם אני למדתי לא לחיות את חיי מתוך פחד של מה יגידו ואיך זה יראה — מירי מסיקה, ריאיון לאתר mako מלך, בביצוע מירי מסיקה, סרטון באתר יוטיוב מלך - קיסריה, בביצוע מירי מסיקה, סרטון באתר יוטיוב עינב שיף‏, מירי מסיקה: "'כוכב נולד' לא קדושה", באתר וואלה, 13 ביוני 2011 השיר מלך באתר "פטיפון" אלעד בילו, שיר להשמעה: מירי מסיקה חוזרת בסינגל חדש, באתר הארץ, 13 ביוני 2011 מירי מסיקה, מלך באתר "יוסמיוסיק" אסף נבו, ‏אני לא מתכננת כרגע עוד ילד, אבל אם אכנס עכשיו להריון לא אעשה הפלה", באתר ‏מאקו‏, 13 ביוני 2011
ז'ילברטו

האם התכוונתם ל... אישים שמוכרים כ"ז'ילברטו" ז'ילברטו דה סילבה מלו (יליד 1976) – כדורגלן עבר ברזילאי שנודע בשם ז'ילברטו ז'ילברטו (כדורגלן, 1982) (אנ') (יליד 1982) – כינויו של כדורגלן העבר האנגולי פליז'ברטו סבשטיאו דַה גראסה אמראל ז'ילברטו (כדורגלן, 2001) (אנ') (יליד 2001) – כינויו של הכדורגלן האנגולי דווי מיגל ויירה אישים ששם משפחתם ז'ילברטו אסטרוד ז'ילברטו (1940–2023) – זמרת ג'אז אמריקאית ז'ואאו ז'ילברטו (1931–2019) – מוזיקאי ברזילאי אישים ששמם הפרטי הוא ז'ילברטו
SSO

במחשבים, (Single Sign On (SSO היא שיטת הזדהות של משתמש המאפשרת הזדהות אחת כלפי מספר מערכות מידע ללא צורך בהזדהות נפרדת עבור כל מערכת. יש הטוענים כי השימוש במונח שגוי ומעדיפים את השימוש בהזדהות ארגונית מופחתת כיוון שהזדהות חד פעמית אינה אפשרית במציאות. מקל את הקושי לזכור מספר סיסמאות למערכות שונות. מונע בזבוז זמן בהקלדה חוזרת של סיסמאות. מצמצם עלויות של צוותי המחשוב עקב ירידה בכמות הפניות בנושא סיסמה. מאפשר אכיפת מדיניות סיסמאות מרכזית. כיוון שהזדהות חד פעמית מאפשרת כניסה למשאבים רבים על ידי הקלדה חד פעמית של הסיסמה היא עשויה להגביר את הנזק הנגרם על ידי משתמש לא מורשה שהשיג סיסמה. זהו סיכון מרכזי מאוד באבטחת מערכות. ההזדהות הראשונית נעשית מול שרת קרברוס, כאשר המשתמש מזין שם משתמש וסיסמה ומקבל תעודה להנפקת תעודות (Ticket Granting Tickets: TGT) כל היישומים לאחר מכן משתמשים בתעודה זו מול השרתים שלהם על מנת לאמת את זהות המשתמש ללא צורך בהקלדה חוזרת של הסיסמה בסביבת חלונות ההזדהות נעשית בעת ההתחברות לדומיין בActive directory, כל היישומים לאחר מכן משתמשים באישור שניתן על ידי Active directory כדי לאמת את המשתמש. בסביבות יוניקס ולינוקס ההזדהות נעשית על ידי מודל מיוחד (Kerberos PAM) שמקבל את התעודה עבור שאר היישומים. ההזדהות הראשונית נעשית באמצעות כרטיס חכם בעת צורך באימות של יישום נוסף הוא ניגש לכרטיס ומאמת את פרטי המשתמש כרטיסים חכמים מכילים תעודת אישור (Certificate) או את סיסמת המשתמש. SSO מיושם במחשב הביתי (למשל באתרי אינטרנט הדורשים הזדהות) ובארגונים גדולים המפעילים מספר מערכות רב. תווכה OpenID
.be

be. היא סיומת האינטרנט הלאומית של שמות התחום (domain name) של אתרי אינטרנט הרשומים בבלגיה. הסיומת נרשמה בשנת 1988 ונכנסה לפעילות שנה לאחר מכן. הסיומת הייתה מנוהלת בשנים הראשונות על ידי האוניברסיטה הקתולית בלוון, בשנת 2000 השליטה בסיומת הועברה לארגון DNS Belgium. נכון למאי 2016, ישנם 1,549,663 שמות תחום רשומים בסיומת אינטרנט זו. בנובמבר 2005 הוכרז כי ההרשמה ההתחלתית תחת סיומת זו תהיה בחינם עד תחילת שנת 2006, אך יהיו הגבלות בנוגע למספר ההרשמות שיוכל לבצע כל אינדיבידואל. תהליך זה הצליח בצורה מרשימה כאשר כבר ביום הראשון נרשמו מעל ל-17 אלף שמות תחום חדשים. מפלגת הימין הקיצונית פלאמס בלאנג באזור הפלמי בבלגיה העלתה הצעת החלטה בפרלמנט הפלמי בפלנדריה שבו הציעה ליצור את סיומת האינטרנט vl. (עבור Vlaanderen – פלנדריה בפלמית) אשר תהיה מופרדת מהסיומת של בלגיה. הצעה זו נכשלה כאשר מפלגות אחרות בפלנדריה התנגדו לכך. באוקטובר 2008, הממשלה הפלמית הביעה את כוונתה ליצור סיומת אינטרנט בעלת 3 אותיות עבור פלנדריה, והוצעו סיומות כמו vla, .vln. או fla. בשנת 2014 הסיומות .vlaanderen ו-.brussels הוספו גם כן, והן מנוהלות על ידי אותו ארגון. מדיה וקבצים בנושא .be בוויקישיתוף אתר האינטרנט הרשמי של .be מידע על הסיומת be. באתר IANA. אתר ארגון DNS Belgium. סטטיסטיקות באתר DNS Belgium. ערך זה הוא קצרמר בנושא סיומות אינטרנט. אתם מוזמנים לתרום לוויקיפדיה ולהרחיב אותו.
לו הסיאנג-לין

לו הסיאנג-לין (בכתב סיני מסורתי:羅香林 בכתב סיני מפושט:罗香林 ‏ 1906 שינגנינג, גואנגדונג - 1978) היה פילולוג וחוקר תרבות סיני, שהתפרסם במיוחד במחקריו על שפת בני האקה ותרבותם. מחקר חלוצי שלו הראה כי בני האקה הם סינים מקבוצת הרוב האן. לו הסיאן-לין נולד בשינגנינג, מחוז גואנגדונג, ולמד בתיכון בשינגמין, אחר כך באוניברסיטת צינגהואה ובאוניברסיטת יינצ'ינג, שתיהן בבייג'ינג. בשנים 1968-1956 כיהן כפרופסור במחלקה לשפה הסינית של באוניברסיטת הונג קונג. בשנת 1969 הוא היה למנהל הראשון של המכון למחקר הספרות וההיסטוריה הסינית במכללת צ'ו האי. Hong Kong in the Cultural Interchange of East and West (香港與中西文化之交流) History of Chinese Nationalities (民族生存論) Dr. Sun Yat-sen's Family Lineage (國父家世源流考) Introduction to Hakka Studies (客家研究導論) Study of Family Lineage in Hong Kong History (香港前代史) 客家源流考 מדיה וקבצים בנושא לו הסיאנג-לין בוויקישיתוף ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
שמואל יריב

שמואל יריב (נולד ב-1 ביוני 1934) הוא כימאי ישראלי, משורר וסופר. במחקריו עסק גם במינרולוגיה וגאוכימיה. כיום, הוא מכהן כפרופסור אמריטוס לכימיה באוניברסיטה העברית. שמואל יריב נולד בשנת 1934 בתל אביב, לסופר והמחנך שלום שטרייט ולאשתו שרלוט. בילדותו, למד בבית הספר אחד העם שבפתח תקווה ולאחר מכן התגייס לצה"ל. בשנים 1954–1959, קיבל חינוך אקדמי בכימיה, גאוכימיה ומינרולוגיה באוניברסיטה העברית, שם קיבל את תואר הדוקטור בכימיה אורגנו מתכתית ב-1964. משנת 1990, שימש כפרופסור במכון לכימיה באוניברסיטה העברית, ועסק שנים רבות בהוראה ובמחקר, עד ליציאתו לגמלאות. ב-1999, החל לכתוב שירה. בתחילת דרכו פורסמו שירים שלו בכתבי העת נתיב, משיב הרוח, שבו, ומאזנים. ב-2002–2003 השתתף בסדנה בהדרכת רבקה רז, ובהשפעתה החל לעסוק גם בכתיבת פרוזה. בשנת 2002 זכה בפרס בתחרות פרויקט "כתוב" של מפעל הפיס עבור סיפור קצר שלו בשם "שומר הראש". בשנים 2004–2006 הקריא שירה בקפה "תמול שלשום" בירושלים. ספרו הראשון, "גבר אישה גבר", יצא בהוצאת צבעונים ב-2010 וכלל תשעה סיפורים מחיי היום יום מתוך זווית בלתי שגרתית. ספרו השני "כשנשים אוהבות...", יצא בהוצאת בת-אור ב-2013. הרומן מתאר ארבע שנים בחיי משפחה שנאלצה לעזוב את גוש קטיף. ספרו השלישי, "חמש-עשרה שנות שירה", יצא בהוצאה עצמית ב-2015. הספר הוקדש לזכרה של אחותו, הסופרת אסתר שטרייט-וורצל. החל מדצמבר 2013 רבים משיריו החדשים רואים אור בגיליונות כתב העת ביטאון שירה. כיום, הוא מתגורר ביישוב בקהילתי ענתות עם אשתו שרה. ליריב ארבעה ילדים (אלי, שלום, יהודה ושמרית) ואחד עשר נכדים. פעילויותיו המחקריות כוללות בין היתר ננו-כימיה וננו-מינרולוגיה (חקר המינרלים) ומבניהם, גאוכימיה, תגובות כימיות של חומרים מינרלים, אינטראקציות של חומרים אורגנים והבנת מבניהם. בנוסף, הוא פרסם כשני ספרים מדעיים: הראשון, אשר עסק בגאוכימיה ונקרא "Geochemistry of Colloid Systems", פורסם ב 1979, והשני אשר עסק בכימיה אורגנית ונקרא "Organo-clay Complexes and Interactions", פורסם בשנת 2002. יתרה מזאת, הוא פרסם כ-250 מאמרים מדעיים בשפה האנגלית במגזינים מדעיים נחשבים. את עבודת הדוקטורט כתב על קבוצות חומרים אורגנו מתכתיים משנת 1960 עד 1964 ובשנת 1990 הפך לפרופסור כימיה באוניברסיטה העברית, שם לימד וחקר עד שנת 2002, בה יצא לגמלאות. גם כיום, כפרופסור בגמלאות הוא ממשיך לעבוד במחקר כימי, משתתף בכנסים בין לאומיים ומפרסמים מאמרים. במהלך חייו, היה יריב בחבר הפרופסורים של מגזינים מדעיים שונים אשר עוסקים בכימיה. גבר אישה גבר (צבעונים, 2010) כשנשים אוהבות... (בת אור, 2013) חמש-עשרה שנות שירה (הוצאה עצמית, 2015) Geochemistry of Colloid Systems Organo-clay Complexes and Interactions שמואל יריב, באתר גוגל סקולר שמואל יריב באתר האוניברסיטה העברית השיר "אבא היגר מגליציה" SH. Yariv, B.kirson, W.Bodenheimer, Organometallic Clay Complexes: Part I, Israel Journal of Chemistry תואר דוקטור לפילוסופיה, דבר, 15 ביוני 1964 prof. shmuel yariv Geochemistry of Colloidal Systems Organo-Clay Complexes and Interactions
יחסי אוסטרליה–קטר

בין הקהילייה של אוסטרליה למדינת קטר מתקיימים יחסים דיפלומטים מלאים. אוסטרליה לא מינתה שגריר היושב בקטר בדרך קבע עד 2018 בה פתחה אוסטרליה שגרירות רשמית בדוחה הבירה. ב-2012 פתחה קטר שגרירות חדשה בקנברה שבטריטוריית הבירה האוסטרלית, ואוסטרליה, כמחווה, מינתה את שגרירה באיחוד האמירויות הערביות, היושב באבו דאבי, לשגרירה בקטר, בנוסף למשרתו. זו הייתה הפעם הראשונה שבה מינתה אוסטרליה שגריר לקטר. "Australian envoy sees ties growing stronger" Qatar to open embassy in Australia this year: Envoy
בירקיר סייוורסון

בירקיר מאוּר סייוורסון (באיסלנדית: Birkir Már Sævarsson, נולד ב-11 בנובמבר 1984) הוא כדורגלן איסלנדי המשחק בוואלור האיסלנדית ובנבחרת איסלנד כמגן. סייוורסון החל את הקריירה המקצוענית שלו במדי קבוצת ואלור רייקיאוויק ב-2003. לאחר חמש שנים בקבוצה, בהן זכה במספר תארים, עבר סאוורסון לקבוצת בראן מנורווגיה. לאחר שש עונות בבראן, חתם בדצמבר 2014, בקבוצת האמרבי. על אף שבמקור תופקד כמגן ימני, במהלך הקריירה הקבוצתית שלו סיגל לעצמו יכולות תפקוד גם כמגן שמאלי וגם כבלם. סייוורסון ערך את הופעת הבכורה שלו עבור נבחרת איסלנד ב-2007. הוא נמנה עם סגל נבחרתו לקראת טורניר הגמר של יורו 2016 בצרפת. ליגת העל האיסלנדית: 2007 הגביע האיסלנדי: 2005 גביע הליגה האיסלנדית: 2008 מדיה וקבצים בנושא בירקיר סייוורסון בוויקישיתוף בירקיר סייוורסון, באתר Transfermarkt בירקיר סייוורסון, באתר Soccerway בירקיר סייוורסון, באתר WorldFootball.net בירקיר סייוורסון, באתר National Football Teams בירקיר סייוורסון, באתר FootballDatabase.eu ערך זה הוא קצרמר בנושא כדורגלנים ובנושא איסלנדים. אתם מוזמנים לתרום לוויקיפדיה ולהרחיב אותו.
יחסי אתיופיה–קטר

בין הרפובליקה הדמוקרטית הפדרלית של אתיופיה למדינת קטר מתקיימים יחסים דיפלומטים חלקיים. נכון ל-2016, אף אחת מן המדינות אינה מינתה שגריר אצל השנייה. אתיופיה ציננה בפתאומיות את היחסים הדיפלומטיים עם קטר באפריל 2008. משרד החוץ האתיופי הוא הגורם שתקף את הקטרים, בטענה כי הם מסייעים באופן ישיר ועקיף לארגוני טרור דוגמת חמאס, וכי הם יהפכו כל אבן כדי לפגוע בשקט הרגעי באזור קרן אפריקה. בנובמבר של אותה השנה תקפה שוב אתיופיה את קטר, הפעם בטענות כלפי "אל-ג'זירה", ומחתה על כך שמפרסמים שם תוכן שגוי על אתיופיה וסומליה. משרד החוץ בקטר הגיב בהודעה בה הם "הביעו פליאה" על הפעולות שנקטה אתיופיה, הכחישו את כל ההאשמות, "וקראו לממשלת אתיופיה להימנע מלערב את מדינת קטר בצרות שלה". בהודעה שפרסם משרד החוץ הקטרי נאמר כי ממשלת אתיופיה העלתה בעבר טענות דומות לאלה, אך מדינת קטר העדיפה שלא להגיב בתקווה כי ממשלת אתיופיה תפסיק את ההתנהגויות הללו, אשר עושות רע לכל הבריות באזור. בין קטר לאתיופיה נחתם הסכם בודד בשנת 2005, בו קטר הצהירה כי תעזור לאתיופיה לפתח את מדינתה בתחומי התרבות והטכנולוגיה. Ethiopia breaks off diplomatic relations with Qatar Attacks on the Press in 2008 - Ethiopia אתר משרד החוץ הקטרי solutions.cengage.com
אשל הנגב

אֵשֶׁל הַנֶּגֶב (שם מדעי: Tamarix negevensis) הוא מין של עץ מסוג אשל. אשל הנגב אנדמי לישראל, גדל בנגב, ומוכר כצמח מוגן בהיותו נדיר במיוחד. מועד פריחתו הוא ממרץ עד מאי. אשל הנגב, באתר צמחיית ישראל וסביבתה אשל הנגב, באתר GBIF (באנגלית) אשל הנגב, באתר IPNI (באנגלית) פרופ' אבינעם דנין, ד"ר אורי פרגמן ספיר, אשל הנגב, באתר flora.org.il ערך זה הוא קצרמר בנושא בוטניקה. אתם מוזמנים לתרום לוויקיפדיה ולהרחיב אותו.